ET Euroopa Liidu Teataja C 112/1

KOMISJONI ARVAMUS,

13. august 2009,

vastavalt Euroopa Parlamendi ja nõukogu direktiivi 98/37/EÜ artiklile 7 seoses keeluga, mille Ungari ametiasutused on kehtestanud kaubamärki Dimension kandva nurklihvija suhtes MD-2008-146

(EMPs kohaldatav tekst)

2010/C 112/01

1. Ungari ametiasutuste teade

Direktiivi 98/37/EÜ (masinaid käsitlevate liikmesriikide õigusaktide ühtlustamise kohta) artikli 2 lõikes 1 on sätestatud, et liikmesriigid võtavad kõik vajalikud meetmed tagamaks, et direktiivi rakendusalasse kuuluvaid masinaid võib turule viia ja kasutusele võtta ainult siis, kui need nõuetekohase paigaldamise ja hooldamise ning ettenähtud otstarbel kasutamise korral ei ohusta inimeste ja mõningatel juhtudel koduloomade tervist ja ohutust ega kahjusta omandit.

Direktiivi artikli 7 lõikes 1 on sätestatud, et kui liikmesriik tuvastab, et CE-märgist kandvad masinad, mida kasutatakse ettenähtud otstarbel, võivad ohustada inimeste ja mõningatel juhtudel koduloomade või omandi ohutust, võtab ta kõik vajalikud meetmed, et sellised masinad turult kõrvaldada, nende turuleviimist, kasutuselevõtmist või kasutamist keelata või nende vaba liikumist piirata. Liikmesriik teatab komisjonile viivitamata kõikidest sellistest meetmetest ning põhjendab oma otsust.

3. detsembril 2007 teatasid Ungari ametiasutused Euroopa Komisjonile meetmest, millega keelatakse viia turule kaubamärki Dimension kandev DM/AG230-160 tüüpi käeshoitav elektriline nurklihvija.

Masinad olid väidetavalt valmistatud Hiina ettevõtte Zheijang Yongkang Xing Pai Tool Co. Ltd. (56-1 W. Wangchun Road, Yongkang City, Zhejiang, 321300, CHINA) poolt ning tarnitud Ungari ettevõtte Dimension Europe Kft. (Budapest, Újlak u. 21., 1173, MAGYARORSZÁG/HUNGARY) poolt.

Euroopa Komisjonile edastatud toimik sisaldas järgmisi dokumente:

— sertifikaat nr AM 50019449 0001 (protokoll nr 15002404 001, 9. september 2003) nurklihvija S1M-ZZ09-230A kohta, välja antud TÜV Rheinland Product Safety GmbH poolt, mis kinnitab masina vastavust direktiivi 98/37/EÜ nõuetele;

— sertifikaat nr S 50019447 0001, välja antud TÜV Rheinland Product Safety GmbH poolt 9. septembril 2003. aastal sama tüüpi nurklihvija S1M-ZZ09-230A kohta, millega antakse nurklihvijale GS-märgis;

— Zhejiang Yongkang Xing Pai Tool Co. Ltd. poolt 30. mail 2006. aastal tehtud avaldus, milles väidetakse, et S1M-ZZ09-230A tüüpi nurklihvija on samaväärne DM/AG230-160 tüüpi nurklihvijaga, mille suhtes kohaldatakse Ungari ametiasutuste meedet;

— Dimension Europe Kft. poolt 30. augustil 2006. aastal koostatud EÜ vastavusdeklaratsioon, milles osutatakse sertifikaadile nr AM 50019449 0001.

Vastavalt kõnealuse direktiivi artikli 7 lõikele 2 peab komisjon pärast asjaomaste pooltega konsulteerimist teatama, kas tema arvates on selline meede põhjendatud või mitte. Kui leitakse, et meede on põhjendatud, teatab komisjon sellest liikmesriikidele, et need saaksid vastavalt artikli 2 lõikes 1 sätestatud kohustustele võtta kõnealuste masinate suhtes kõik asjakohased meetmed.

2. Ungari ametiasutuste esitatud põhjendused

Ungari ametiasutuste kehtestatud keelu aluseks on asjaolu, et kõnealune nurklihvija ei vasta järgmistele direktiivi 98/37/EÜ I lisas sätestatud olulistele tervisekaitse- ja ohutusnõuetele (viidatud on ühtlustatud Euroopa standardile EN 50144-1:1998 – Käeshoitavate mootorajamiga elektritööriistade ohutus – Osa 1: Üldnõuded ja EN 50144-2-3:2002 – Käeshoitavate mootorajamiga elektritööriistade ohutus – Osa 2–3: Erinõuded lihvimismasinatele, ketaslihvijatele ja poleerimismasinatele, millele on viidatud tootja esitatud EÜ vastavusdeklaratsioonis).

1.5.1. Elektritoide

Mehhaanilise tugevuse katsetamisel läksid ventilatsioonivõred katki ja ümbris lagunes ning tekkis ligipääs pingestatud osadele. Toitekaabli konstruktsioon oli nõutavast kergem, mistõttu võib see kergesti viga saada.

1.5.6. Tuleoht

Soojuskatse käigus masin süttis, hakkas suitsema ja jäi siis seisma.

1.7.4. Juhendid

Suurem osa üldistest ohutuseeskirjadest oli kasutusjuhendist puudu.

1.7.3. Märgistus

Nurklihvijale ei olnud märgitud valmistajat ega valmistamise aastat.

3. Komisjoni arvamus

22. septembril 2008 saatis komisjon kirjad järgmistele ettevõtetele:

— Zhejiang Yongkang Xing Pai Tool Co. Ltd.;

— Dimension Europe Kft., kelle allkiri oli EÜ vastavusdeklaratsioonil;

— TÜV Rheinland Product Safety GmbH, kes oli väljastanud vastavussertifikaadi S1M-ZZ09-230A tüüpi nurklihvijale, mis väideti olevat samaväärne DM/AG230-160 tüüpi nurklihvijaga, mille suhtes kohaldatakse Ungari ametiasutuste meedet.

Dimension Europe Kft ei ole kuni tänaseni vastust saatnud.

TÜV Rheinland kinnitas oma 24. novembril 2008. aastal saadetud vastuses, et nad andsid välja sertifikaadi nr AM 50019449 0001 (protokoll nr 15002404 001, 9. september 2003) S1M-ZZ09-230A tüüpi nurklihvijale. TÜV Rheinland väitis, et neil ei ole andmeid DM/AG 230-160 tüüpi nurklihvija kohta. TÜV Rheinland oli pöördunud ettevõtte Zhejiang Yongkang Xing Pai Tools poole, kes kinnitas, et nad ei ole tootnud DM/AG 230-160 tüüpi nurklihvijaid Ungari ettevõtte Dimension Europe Kft. jaoks.

Seejärel lisas TÜV Rheinland oma vastusele Zhejiang TCH Industrial Co. Ltd. 29. oktoobri 2008. aasta avalduse, milles nad väidavad, et nad ei ole tootnud DM/AG 230-160 tüüpi nurklihvijaid ning seega ei ole see toode S1M-ZZ09-230A tüüpi nurklihvijaga samaväärne.

Seega puuduvad kindlad andmed Ungari ametiasutuste testitud masina tegeliku päritolu kohta.

Tuginedes olemasolevatele dokumentidele ja asjaomaste poolte märkustele, on komisjon arvamusel, et Ungari ametiasutused on tõendanud, et masin, mille suhtes kohaldatakse piiravaid meetmeid, ei vasta eespool osutatud olulistele tervisekaitse- ja ohutusnõuetele. Need mittevastavused võivad tõsiselt ohustada kõnealust masinat kasutavaid inimesi.

Seetõttu on komisjon pärast nõutava menetluse järgimist arvamusel, et Ungari ametiasutuste võetud meede on õigustatud.